V. Palko, poslanec: (2009-04-16):
Vážené pani poslankyne, vážení páni poslanci, prečo teda prichádzame s neobvyklým návrhom? Je to preto, lebo sa domnievame, že treba reagovať na naprosto neobvyklú situáciu. Na neobvyklé veci, ktoré sa dejú okolo nás. A na neobvyklú situáciu obvykle treba reagovať neobvyklým spôsobom. Dámy a páni, prosím, skúsme sa na chvíľku, oslobodení od nejakých opozično-koaličných prekáračiek, zamyslieť nad úplnou neobvyklou situáciou, aká je v našich slovenských rodinách. Slovenská rodina, teda otec, mama, ich deti – dve, tri, štyri, bola kedysi základom spoločnosti a nie som si istý, či je to možné povedať ešte aj dnes. Pred 30 rokmi sa na Slovensku rodilo zhruba 100 tisíc detí ročne. Teraz už dvanásty rok po sebe je to niečo vyše 50 tisíc. Do rodičovského veku nám dorástla generácia tzv. Husákových detí, je to čo do počtu najsilnejšia generácia v slovenských dejinách. Táto generácia sa nežení, nevydáva, nemá deti alebo ak má, tak len málo. Demografi bijú na poplach. Hovoria, že nás čaká starnutie a potom úbytok obyvateľstva. Nebude to bezbolestný proces. Dámy a páni, nechcem teraz analyzovať príčiny tohto stavu, lebo to je na samostatné vedecké sympózium. Dámy a páni, ale skúsme si trochu vstúpiť do svedomia a skúsme sa spýtať sami seba, kedy sa tento parlament seriózne, nielen tak okrajovo, úchytkom, kedy sa seriózne zamyslel nad touto situáciou, kedy o nej seriózne diskutoval. Dámy a páni, skúsme sa na chvíľku zamyslieť nad dôsledkami, nad politickými dôsledkami demografického vývoja. Položme si otázku, aká je voličská sila rodín s deťmi. Ako sú politici, my všetci, čo sme tu, ako sú motivovaní zastupovať, zohľadňovať práve záujmy rodín s deťmi? Veľkú časť voličov tvoria dôchodcovia. Každý odborník pre volebnú štatistiku vám potvrdí, aká je to volebná sila. Ich zastúpenie medzi voličmi je značne vyššie, ako je ich zastúpenie v celej spoločnosti. Odrátajme si ešte bezdetné páry, odrátajme si tzv. singels, to znamená, ľudí, ktorí žijú sami a je ich stále viac a viac. A koľko ostáva na rodiny s deťmi? Pre politikov sú rodiny s deťmi voličsky stále menej a menej zaujímavé. Spomeňme si, koľko sme sa za posledné tri roky bavili v tomto parlamente o dôchodkoch a dôchodcoch. A je to dobré, že sme sa tým zaoberali. Ale nepomerne menej sa hovorilo o rodinách s deťmi. A treba si postaviť otázku, či sa politicky nedostávame do pasce. Keďže stále viac a viac klesá voličská sila rodín s deťmi, keďže ich je menej, tým pádom sa politici orientujú na iné voličské skupiny a tým pádom sa robia politicky opatrenia, ktoré nie sú v prospech rodín s deťmi, a tým pádom sa ďalej zhoršuje demografická situácia, a to je začarovaný kruh. Tento sa dá prelomiť, ak zvýšime spoločenskú prestíž rodín s deťmi. Riziko tejto pasce, tohto začarovaného kruhu si uvedomili napríklad v Nemecku. Minulý rok v júni 2008 niekoľko desiatok poslancov Bundestagu požiadalo spolkovú vládu, aby vypracovala práve návrh volebného zákona, ktorý umožní rodičom voliť i za svoje deti. Náš návrh vychádza presne z tejto filozofie. Dieťa, nedospelé dieťa má tiež svoje záujmy, ktoré by mal niekto zastupovať. Keďže samo nie je dostatočne rozumovo vyspelé, jeho prirodzeným zástupcom vo voľbách chrániacim záujmy dieťaťa by mal byť jeho rodič, resp. rodičia. Vážené panie poslankyne, vážení páni poslanci, prosíme vás o podporu nášho návrhu. A domnievame sa bez ohľadu na to, aký bude výsledok vášho hlasovania, že veľmi váženej diskusii o situácii slovenskej rodiny a o demografickom vývoji sa tak, či onak nevyhneme. Dámy a páni, ďakujem vám za vašu pozornosť. (Potlesk.)